PMIndiaData/PMIndiaSum huggingface dataset:
குரு கோவிந் சிங் கொள்கையால் ஊக்கம் பெற்று நாடு முன்னோக்கிச் செல்கிறது : பிரதமர் திரு. நரேந்திர மோடி

தற்போதைய அரசின் கீழ், பிரதமரின் வீட்டு வசதித் திட்டம் வேகமாக முன்னேறி வருகிறது என்றும் உத்தரப் பிரதேசத்தில் மிகவும் ஏழ்மையானவர்களுக்கு இது உதவியுள்ளது என்றும் பிரதமர் கூறியுள்ளார். பிரதமரின் கிராம வீட்டு வசதித் திட்டத்தின் கீழ், உத்தரப் பிரதேசத்தைச் சேர்ந்த ஆறு லட்சம் பயனாளிகளுக்கு காணொலிக் காட்சி மூலம் இன்று நிதி வழங்கிய பின், பிரதமர் இவ்வாறு கூறினார். தற்சார்பு இந்தியா, நாட்டு மக்களின் தன்னம்பிக்கையுடன் நேரடியாக சம்பந்தப்பட்டது எனவும், ஒருவரின் சொந்த வீடுதான், ஒருவரின் தன்னம்பிக்கையை பல மடங்கு அதிகரிக்கிறது என பிரதமர் கூறினார். சொந்த வீடு, வாழ்க்கையில் உறுதியையும், ஏழ்மையில் இருந்து விடுபடும் நம்பிக்கையையும் கொண்டு வருகிறது என அவர் தெரிவித்தார். முந்தைய ஆட்சிகளின் போது, சொந்த வீடு கட்டுவதில் அரசு உதவும் என்ற நம்பிக்கை ஏழைகளுக்கு இல்லை என்பதை பிரதமர் நினைவு படுத்தினார். முந்தைய திட்டங்களில் கட்டப்பட்ட வீடுகளின் தரமும் நன்றாக இல்லை என அவர் தெரிவித்தார். தவறான கொள்கைகளின் சுமைகளை, ஏழைகள் சந்திக்க வேண்டியிருந்தது என பிரதமர் கூறினார். இதை கருத்தில் கொண்டுதான், 75வது சுதந்திர தினத்துக்கு முன், ஒவ்வொரு ஏழை குடும்பத்துக்கும் வீடு வழங்க பிரதமரின் வீட்டு வசதித் திட்டம் தொடங்கப்பட்டது. சமீப காலங்களில் கிராமப் பகுதிகளில் 2 கோடி வீடுகள் கட்டப்பட்டுள்ளன. பிரதமரின் வீட்டு வசதித் திட்டத்தின் கீழ் 1.25 கோடி வீடுகள், மத்திய அரசின் ரூ.1.5 லட்சம் கோடி பங்களிப்புடன் கட்டப்படுகின்றன. உத்தரப் பிரதேசத்தில் முந்தைய அரசிடமிருந்து, இத்திட்டத்துக்கு போதிய ஆதரவு இல்லை என்பதை பிரதமர் நினைவு படுத்தினார். உத்தரப் பிரதேசத்தில் 22 லட்சம் கிராமப்புற வீடுகள் கட்டப்படவுள்ளன. இதில் 21.5 லட்சம் வீடுகள் கட்ட ஒப்புதல் அளிக்கப்பட்டுள்ளது. 14.5 லட்சம் குடும்பங்கள், இந்த ஆட்சியின் கீழ் ஏற்கனவே வீடுகள் பெற்றுள்ளன.
அஞ்சல் தலை வெளியீடு தொடர்பாக இந்தியா மற்றும் ஆர்மீனியா இடையே புரிந்துணர்வு ஒப்பந்தம்: மத்திய அமைச்சரவை ஒப்புதல்

பிரதமர் நரேந்திர மோடி தலைமையிலான மத்திய அமைச்சரவையில் இந்தியா – ஆர்மீனியா இடையே அஞ்சல்தலை குறித்த புரிந்துணர்வு ஒப்பந்தம் குறித்து எடுத்துரைக்கப்பட்டது. இது தொடர்பான புரிந்துணர்வு ஒப்பந்தம் ஜூன் 2018 –ல் கையெழுத்திடப்பட்டது. இந்தப் புரிந்துணர்வு ஒப்பந்தத்தின்படி மத்திய தகவல் தொடர்பு துறையின் கீழ் இயங்கும் அஞ்சல் துறை மற்றும் ஆர்மீனியாவின் தேசிய அஞ்சல் துறை ‘டென்ஸ்’ என்ற தலைப்பில் இந்தியாவும் அமெரிக்காவும் கூட்டாக அஞ்சல் தலைகளை வெளியிட ஒப்புக் கொண்டன. இதன்படி ஆகஸ்ட் 2008-ல் இந்த அஞ்சல் தலைகள் வெளியிடப்பட்டன. இந்த நினைவு அஞ்சல் தலைகளில் மணிப்புரி நடனமும் ஆர்மீனியாவின் நடனமும் வெளியிடப்பட்டுள்ளன.
இந்தியாவுக்கும் ஆஸ்திரேலியாவுக்கும் இடையே சிவில் விமானப் போக்குவரத்து பாதுகாப்பை மேம்படுத்தும் ஒத்துழைப்பு  ஒப்பந்தத்துக்கு  மத்திய அமைச்சரவை ஒப்புதல்

இந்தியாவுக்கும் ஆஸ்திரேலியாவுக்கும் இடையே சிவில் விமானப் போக்குவரத்து பாதுகாப்பை மேம்படுத்தும் புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் புரிந்துணர்வு ஒப்பந்தம் காரணமாக இந்திய விமானப் போக்குவரத்து பாதுகாப்பு அதிகாரிகள் ஆஸ்திரேலிய விமானப் பாதுகாப்பு நிபுணத்துவத்தை பகிர்ந்துகொள்ள வாய்ப்பு ஏற்படுத்தி தருகிறது. இதனால் இந்திய விமானப் போக்குவரத்து பாதுகாப்பில் ஒட்டு மொத்த மேம்பாடு ஏற்படும். சர்வதேச விதிமுறைகளை கடைப்பிடிப்பதற்கான வழிவகைகளை இந்த ஒப்பந்தம் வழங்கும். இரு நாடுகளுக்கும் இடையே பாதுகாப்பு ஒத்துழைப்புத் துறையில் மேம்பாட்டை உறுதி செய்யும்.
மத்திய அரசின் மூத்த அறிவியல் அலுவலர்களுடன் பிரதமர் சந்திப்பு

மத்திய அரசின் மூத்த அறிவியல் அலுவலர்களை பிரதமர் திரு. நரேந்திர மோடி செவ்வாய்க்கிழமை சந்தித்து பேசினார். இந்த கூட்டத்தில் நிதி ஆயோக்கின் உறுப்பினர் டாக்டர் வி.கே. சரஸ்வத், மத்திய அரசின் தலைமை அறிவியல் ஆலோசகர் டாக்டர். ஆர். சிதம்பரம் மற்றும் மத்திய அரசின் அறிவியல் தொடர்பான துறைகளின் செயலர்களும் பங்கேற்றனர். பல்வேறு அறிவியல் ஆய்வு துறைகளின் முன்னேற்றங்கள் குறித்து பிரதமரிடம் அலுவலர்கள் விவரித்தனர். இந்தியாவின் செழிப்பிற்கும் வளர்ச்சிக்கும் அறிவியல், தொழில்நுட்பம், புதுக் கண்டுபிடிப்புகள் ஆகியவை முக்கிய பங்கு வகிக்கிறது என்று பிரதமர் கூறினார். நாட்டின் பிரச்சினைகளை சரி அறிவியல் மூலமாக செய்ய மத்திய அரசு அறிவியல் மற்றும் தொழில்நுட்பத்திற்கு அதிக கவனம் செலுத்துகிறது என்று பிரதமர் கூறினார். விளையாட்டு துறையில் திறன்மிக்கவர்களை கண்டறிவதை எடுத்துக்காட்டாக கூறிய பிரதமர், பள்ளி குழந்தைகள் மத்தியில் சிறந்த அறிவியல் திறன் கொண்டவர்களை கண்டறியும் முறையை கண்டறிய வேண்டும் என்றார். அடிமட்ட அளவில் பல்வேறு நிறைய புதிய கண்டுபிடிப்புகள் கொண்டுவரப்படுகிறது. அறியப்படாத விஷயங்களை உடைத்து, அடிமட்ட அளவில் கொண்டவரப்படும் வெற்றிகரமான புதிய கண்டுபிடிப்புகளை ஆவணப்படுத்தி, மீண்டும் பயன்படுத்த வேண்டும் என்று பிரதமர் கேட்டுக் கொண்டார். பாதுகாப்பு வீரர்கள் மேற்கொள்ளும் புதிய கண்டுபிடிப்புகள் குறித்தும் பேசினார். வேளாண் துறையில், அதிக அளவு புரத சத்து மிகுந்த பருப்பு வகைகள், செறிவூட்டிய உணவுகள், ஆமணக்கில் கூட்டுதல் மதிப்பு சேர்ப்பது ஆகியவற்றில் அதிக கவனம் செலுத்தி , இதனை துரிதப் படுத்த வேண்டும் என்ற பிரதமர் வலியுறுத்தினார். எரிசக்தித் துறையில், சூரியஒளி சக்தியின் திறன்களை முழுமையாக பயன்படுத்தி , மற்ற எரிசக்தியின் இறக்குமதியை குறைக்க வேண்டும் என்றார் பிரதமர். இந்திய விஞ்ஞானிகள், சவால்களை எதிர்த்து வெற்றிபெற்று, இந்தியாவின் சாமனிய மனிதனின் வாழ்க்கையும் மேம்படுத்தவதற்கான வழிகளை வழங்குவார்கள் என்பதில் தனக்கு நம்பிக்கை உள்ளதாக கூறிய பிரதமர், 75வது சுதந்திர தினத்தை குறிக்கும் 2022 –க்குள் அடைய வேண்டிய இலக்குகளை வகுத்துக்கொள்ள வேண்டும் என்றார்.
சி.ஐ.எஸ்.எஃப்.-ன் 50-வது  உருவாக்கதின விழாவில் பிரதமர் நாளை கலந்துகொள்கிறார்

காஸியாபாதில் நாளை (10.03.2019) நடைபெறும் மத்திய தொழில் பாதுகாப்புப் படையின் 50-வது உருவாக்கதின விழாவில் பிரதமர் திரு நரேந்திர மோடி பங்கேற்க உள்ளார். காஸியாபாதின் இந்திராபுரத்தில் உள்ள 5-வது படைப்பிரிவு முகாமில் ஏற்பாடு செய்யப்பட்டுள்ள நிகழ்ச்சியில் மத்திய தொழில் பாதுகாப்புப் படையின் அணிவகுப்பைப் பிரதமர் பார்வையிடுவார். சிறப்புமிக்க, மெச்சத்தக்க சேவைகளுக்காக காவலர் மற்றும் தீயணைப்புச் சேவை விருதுகளை அவர் வழங்குவார். தியாகிகள் நினைவிடத்தில் பிரதமர் மலர் வளையம் வைத்து அஞ்சலி செலுத்துவார். பின்னர், சி.ஐ.எஸ்.எஃப் வீரர்களிடையே அவர் உரையாற்றுவார்.
கீதா ஜெயந்தியையொட்டி மக்களுக்கு பிரதமர் வாழ்த்து

கீதா ஜெயந்தியையொட்டி பிரதமர் திரு.நரேந்திர மோடி மக்களுக்கு வாழ்த்துத் தெரிவித்துள்ளார். இதனையொட்டி திரு.மோடி பகவத் கீதை குறித்து தாம் அண்மையில் ஆற்றிய இரண்டு உரைகளைப் பகிர்ந்துள்ளார். டுவிட்டர் பதிவில் அவர் கூறியிருப்பதாவது; இன்று கீதா ஜெயந்தியையொட்டி சமீபத்திய எனது இரண்டு கீதை பற்றிய உரைகளை நான் பகிர்ந்துள்ளேன். சுவாமி சித்பவானந்தரின் மின்னணு வடிவ தொடக்க விழாவில் ஆற்றிய உரை. கீதை குறித்து பல்வேறு அறிஞர்களின் கருத்துக்களுடனான கையெழுத்துப் பிரதிகள் வெளியீடு. கீதா ஜெயந்தியையொட்டி வாழ்த்துகள். வாழ்வின் பல்வேறு பரிமாணங்களுக்கான எதார்த்தமான வழிகாட்டி, கீதையின் போதனைகள் உலகளவில் எதிரொலிப்பதை கண்டு மகிழ்ச்சியாக உள்ளது.
ராஜமுந்திரியிலுள்ள மத்திய புகையிலை ஆராய்ச்சி நிறுவனத்தின் 21.93 ஏக்கர் நிலத்தை ஐதராபாத்திலுள்ள ஆச்சார்யா என். ஜி. ரங்கா வேளாண் பல்கலைக்கழகத்திற்கு ராஜமுந்திரியில் வேளாண் கல்லூரி அமைப்பதற்கென மாற்றிக் கொடுத்தல்

ராஜமுந்திரியிலுள்ள மத்திய புகையிலை ஆராய்ச்சி நிறுவனத்தின் 21.93 ஏக்கர் நிலத்தை ஐதராபாத்திலுள்ள ஆச்சார்யா என்.ஜி ரங்கா வேளாண் பல்கலைக்கழகத்திற்கு ராஜமுந்திரியில் வேளாண் கல்லூரி அமைப்பதற்கென 50 ஆண்டுகளுக்கான நீண்ட நாள் ஒப்பந்த அடிப்படையில் மாற்றிக் கொடுக்கும் நடவடிக்கைக்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் வழங்கியது. பின்னணி ஆச்சார்யா என்.ஜி ரங்கா வேளாண் பல்கலைக்கழகம் கிழக்கு கோதாவரி மாவட்டம் ராஜமுந்திரியில் 2008-2009 கல்வியாண்டில் புதிய வேளாண் கல்லூரி ஒன்றை அமைத்து வேளாண் பட்டதாரிகள் கோதாவரி டெல்டா சார்ந்த உயர் வேளாண் அறிவுத்திறனைப் பெறுவதற்கு பயிற்சி அளிக்க நடவடிக்கை எடுத்தது. தற்போது இந்த வேளாண் கல்லூரி உள்ளூர் கலை மற்றும் அறிவியல் கல்லூரி (SKVT கல்லூரி) வளாகத்தில் வாடகை இடத்தில் தற்காலிகமாகச் செயல்பட்டு வருகிறது. இந்த நில மாற்றத்திற்குப் பிறகு இந்தக் கல்லூரிக்கு தனக்கே சொந்தமான நிரந்தர வளாகம் ஏற்படுத்தப்படும். ராஜமுந்திரியில் புதிய வேளாண் கல்லூரி அமைக்கப்படுவதன் மூலம் கோதாவரி டெல்டா பகுதியில் வேளாண் ஆராய்ச்சி மற்றும் கல்வியில் மேம்பாட்டுக்கு மிகவும் பயனுள்ளதாக அமைவதுடன் இந்திய வேளாண் ஆராய்ச்சி சபை அதன் கடமைகளில் ஒன்றான கல்வி ஆராய்ச்சி மற்றும் விரிவாக்கத்தை நிறைவு செய்யவும் உதவும்.
இந்தியாவின் முதலாவது அதிவிரைவு ரயிலான “வந்தே பாரத் எக்ஸ்பிரஸை” பிரதமர் நாளை கொடியசைத்து துவக்கி வைக்கிறார்

இந்திய ரயில்வேத் துறையின் “தொடங்குக இந்தியா” முயற்சியானது இந்தியாவின் முதலாவது அதிவேக ரயிலான “வந்தே பாரத் எக்ஸ்பிரசாகப்” பரிணமித்துள்ளது. புதுதில்லி-கான்பூர்-அலகாபாத்-வாரணாசி வழியாக செல்லும் இந்த ரயிலின் முதல் பயணத்தை பிரதமர் திரு நரேந்திர மோடி நாளை காலையில் புதுதில்லி ரயில் நிலையத்தில் இருந்து கொடியசைத்து துவக்கி வைப்பார். இந்த ரயிலின் வசதிகளை ஆய்வு செய்யும் பிரதமர், கூடியிருக்கும் மக்களிடையே உரையாற்றுவார். மத்திய ரயில்வேத் துறை மற்றும் நிலக்கரித் துறை அமைச்சர் திரு பியூஷ் கோயல் தலைமையில் அலுவலர்கள் மற்றும் ஊடகவியலாளர்கள் அடங்கிய குழுவினர் நாளை இந்த ரயிலில் பயணிப்பார்கள். இந்த ரயில் கான்பூரிலும், அலகாபாத்திலும் நிறுத்தப்பட்டு, அங்கு பொதுமக்களும், பிரமுகர்களும் ரயிலுக்கு வரவேற்பு அளிப்பார்கள். வந்தே பாரத் எக்ஸ்பிரஸ், மணிக்கு 160 கிலோமீட்டர் என்ற அதிகபட்ச வேகத்தில் செல்லக்கூடியது. சதாப்தி ரயிலில் உள்ளது போலவே பயண வகுப்புகள் இருந்தாலும், இந்த ரயிலில் வசதிகள் அதைவிட சிறப்பாக இருக்கும். பயணிகளுக்கு முற்றிலும் புதிய பயண அனுபவத்தை தருவதே இதன் நோக்கமாகும். புதுதில்லிக்கும், வாரணாசிக்கும் இடையிலான தூரத்தை இந்த ரயில் எட்டு மணிநேரத்தில் கடக்கும். திங்கள், வியாழன் தவிர அனைத்து வார நாட்களிலும் இந்த ரயில் ஓடும். தானியங்கி கதவுகள், ஜிபிஎஸ் அடிப்படையிலான காணொலி பயணியர் தகவல் முறை, பொழுதுபோக்குக்காக ரயிலின் உள்ளே வை-பை வசதி, அதிசொகுசு இருக்கைகள் ஆகிய வசதிகள் அனைத்து ரயில்பெட்டிகளிலும் செய்யப்பட்டுள்ளன. உயிரி-வெற்றிட முறையில் கழிப்பறைகள் அமைக்கப்பட்டுள்ளன. ஒவ்வொரு இருக்கைக்கும் தனியான விளக்கு வசதியுடன் ரயில்பெட்டி மொத்தத்திற்கும் மிதமான வெளிச்சத்திற்கான விளக்குகளும் பொருத்தப்பட்டுள்ளன. சூடான உணவு, சூடான மற்றும் குளிர்ந்த பானங்களை பயணிகளுக்கு அளிப்பதற்காக ஒவ்வொரு பெட்டியிலும் பான்ட்ரி வசதி உள்ளது. பயணிகளுக்கு கூடுதல் வசதியாக பெட்டியின் உள்ளே, ஒலியும், வெப்பமும் குறைவாக இருக்குமாறு வசதி செய்யப்பட்டுள்ளது. வந்தே பாரத் எக்ஸ்பிரஸில் இருக்கும் 16 குளிர்சாதனப் பெட்டிகளில் 2 நிர்வாக வர்க்க பெட்டிகளாகும். இந்த ரயில் 1,128 பயணிகளை ஏற்றிக் செல்லக்கூடியதாகும். சதாப்தி ரயிலை விட அதிகமான பெட்டிகளைக் கொண்ட இந்த ரயிலில், அனைத்து மின்சார சாதனங்கள் பெட்டிகளின் அடிப்பகுதிக்கு மாற்றப்பட்டு இருப்பதோடு ஓட்டுனரின் பெட்டியிலும் இருக்கைகள் பொருத்தப்பட்டுள்ளன. பசுமை அடிச்சுவடுகளை கூட்டும் வகையில் ரயிலை நிறுத்தும் முறை அமைக்கப்பட்டிருப்பதால் 30 சதவீதம் வரை மின்சக்தி சேமிக்கப்படுகிறது. வேகம், பாதுகாப்பு, சேவை ஆகியவையே இந்த ரயிலின் சிறப்பு இயல்புகளாகும். சென்னையில் உள்ள ரயில்வே துறையில் தயாரிப்பு பிரிவான ரயில்பெட்டி தொழிற்சாலை 18 மாதங்களில் பல்வேறு விநியோகஸ்தர்களின் பணியோடு, முழுமையான வடிவமைப்பு, தயாரிப்பு, கணினி வடிவமைப்பு ஆகியவற்றின் பின்னணியில் உள்ள சக்தியாக இருந்துள்ளது. பிரதமரின் “இந்தியாவில் தயாரிப்போம்” என்ற தொலைநோக்குப் பார்வையை பின்பற்றும் முகமாக இந்த ரயிலின் முக்கியமான முறைமைகள் இந்தியாவிலேயே வடிவமைக்கப்பட்டு கட்டமைக்கப்பட்டுள்ளன. இந்த ரயிலின் தாக்கம், சர்வதேச தரத்தோடு போட்டியிடக் கூடிய செயல்பாடு, பாதுகாப்பு மற்றும் பயணிகளின் வசதி ஆகியவற்றோடு இதற்கான உலகளாவிய செலவில் பாதிக்கும் குறைவாக இருப்பதால், சர்வதேச ரயில் வர்த்தகத்தில் மாற்றத்தை உண்டாக்கும் திறன் பெற்றுள்ளது.
குஜராத்தின் வியாராவில் வளர்ச்சிப் பணிகளுக்கு அடிக்கல் நாட்டி பிரதமர் ஆற்றிய உரையின் முக்கிய அம்சங்கள்

பாரத் மாதா கி ஜே! பாரத் மாதா கி ஜே! பல பகுதிகளிலிருந்து வருகை தந்துள்ள தங்களின் ஆர்வத்தை காணும் போது மனம் மகிழ்ச்சி அடைகிறது. இதைப் பார்க்கும் போது, நமது ஆற்றல் அதிகரிக்கிறது. இதற்கு நன்றிக்கடனாக, உங்களின் வளர்ச்சிக்கு முழு மனதோடு நான் முயற்சி செய்வேன். இன்று அடிக்கல் நாட்டப்பட்டிருக்கும் நூற்றுக்கணக்கான கோடி ரூபாய் மதிப்பிலான திட்டங்கள்கூட தபி, நர்மதா உள்ளிட்ட ஒட்டுமொத்த பழங்குடி மக்கள் பகுதி மேம்பாட்டோடு தொடர்புடையவை. பழங்குடி மக்கள் நலன் மற்றும் பழங்குடி சமூகத்தினர் நல்வாழ்வு என 2 வகையான கொள்கைகளை நாடு கொண்டிருக்கிறது. ஒரு பக்கம் பழங்குடி மக்களின் நலன் பற்றி கவலைப்படாத கட்சிகள் உள்ளன. அவை பழங்குடி மக்களுக்கு தவறான வாக்குறுதிகளை அளிக்கும் வரலாற்றைப் பெற்றுள்ளன. மறுபக்கம் பிஜேபி போன்ற கட்சி பழங்குடியினர் நல்வாழ்வுக்கு எப்போதும் முன்னுரிமை அளிக்கிறது. பழங்குடியினர் பாரம்பரியங்களை முந்தைய அரசுகள் கேலிக்குரியதாக ஆக்கின. மறுபக்கம் நாங்கள் பழங்குடியின பாரம்பரியங்களுக்கு மதிப்பளிக்கிறோம். பழங்குடி சமூகங்களின் நல்வாழ்வு எங்களின் உயர் முன்னுரிமையாக இருக்கிறது. நாங்கள் எங்கே அரசமைத்தாலும் பழங்குடியினர் நல்வாழ்வுக்கு உயர் முன்னுரிமை அளிக்கிறோம். மின்சாரம், சமையல் எரிவாயு இணைப்பு, கழிப்பறை, வீட்டுக்கு செல்வதற்கான சாலை, அருகிலேயே மருத்துவ மையம், கண்ணுக்கு எட்டிய தூரத்திலேயே வருவாய்க்கான வசதி, குழந்தைகளுக்கான பள்ளி, ஆகியவற்றுடன் எனது பழங்குடி சகோதர சகோதரிகளுக்கு சொந்தமாக வீடுகள் இருக்கவேண்டும்.. சகோதர, சகோதரிகளே, குஜராத்தில் உள்ள பழங்குடி சமூகத்தினரின் அடிப்படைத் தேவை மற்றும் விருப்பத்தை நிறைவேற்ற வனமக்கள் நலத்திட்டம் அமல்படுத்தப்படுகிறது. தபி மற்றும் அதன் அருகே உள்ள பழங்குடி மக்கள் வாழும் மாவட்டங்களைச் சேர்ந்த ஏராளமான புதல்விகள் பள்ளிக்கும், கல்லூரிக்கும் செல்வதை இன்று காணமுடிகிறது. தற்போது பழங்குடி சமூகத்தைச் சேர்ந்த ஏராளமான புதல்வர்களும், புதல்விகளும் அறிவியல் படிக்கிறார்கள். மருத்துவர்களாகவும், பொறியளார்களாகவும் ஆகிறார்கள். 20-25 ஆண்டுகளுக்கு முன் இங்கே பிறந்த இளைஞர்களுக்கு உமர்காம் முதல் அம்பாஜி வரையிலான ஒட்டுமொத்த பழங்குடியின பகுதியிலும் மிகச் சில பள்ளிகளே இருந்ததை நினைவு கூர்ந்த பிரதமர், அறிவியல் படிப்பதற்கு குறைந்த வசதிகளே இருந்தன. குஜராத்தில் நேற்று தொடங்கப்பட்ட மிகச் சிறந்த பள்ளிகளுக்கான இயக்கத்தின் கீழ், பழங்குடியின மக்கள் வாழும் வட்டங்களில் சுமார் 4 ஆயிரம் பள்ளிகள் நவீனமாக்கப்படும். நண்பர்களே, பழங்குடியின குழந்தைகளுக்கான கல்வி உதவித் தொகைக்கு நிதி ஒதுக்கீடு இருமடங்காக்கப்பட்டுள்ளது. நமது பழங்குடியின குழந்தைகளின் கல்விக்கு சிறப்பு ஏற்பாடுகளை நாங்கள் செய்துள்ளோம். வெளிநாடு சென்று படிக்கவும், நிதியுதவி வழங்கப்படுகிறது. கேலோ இந்தியா போன்ற திட்டங்களின் மூலம் விளையாட்டுக்களில் வெளிப்படைத்தன்மையைக் கொண்டுவந்ததால் ஏற்பட்டுள்ள நன்மைகள் மூலம் பழங்குடியின இளைஞர்களுக்கு புதிய வாய்ப்புகள் வழங்கப்படுவதோடு அவர்கள் ஆற்றலை வளர்த்துக் கொள்ளவும் முடிகிறது. பழங்குடியினர் நல்வாழ்வுக்கான அமைச்சகம் ஒரு காலத்தில் இல்லை. முதல் முறையாக அடல் ஜி அரசில்தான் பழங்குடியினர் நல்வாழ்வுக்காக அமைச்சகம் உருவாக்கப்பட்டது. அவரது ஆட்சிக்காலத்தில் கிராம சாலைத் திட்டம் தொடங்கப்பட்டது. இதனால் பழங்குடியினர் வாழும் பகுதிகள் பயனடைந்தன. கடந்த 8 ஆண்டுகளில் பழங்குடியினர் நலனுக்கான பட்ஜெட் 3 மடங்குக்கு மேல் அதிகரித்துள்ளது.அனைவரின் முயற்சியுடன் வளர்ச்சியடைந்த குஜராத்தை வளர்ச்சி அடைந்த இந்தியாவை நாம் கட்டமைப்போம்.
திருப்பதியில் உள்ள திருமலை தேவஸ்தானத்தை பார்வையிட்டபின் பிரதமரின் கருத்து

திருப்பதியில் உள்ள திருமலை திருக்கோவிலுக்கு பிரதமர் திரு. நரேந்திர மோடி இன்று சென்று இறைவனை தரிசித்தார். “நாட்டில் அமைதி, ஒற்றுமை மற்றும் நல்லிணக்கம் ஓங்கட்டும். வறுமைக்கு எதிரான நமது போராட்டத்தில் நாம் வெற்றியடைவோம். இறைவன் பெருமாள் நாட்டின் சந்தோஷத்திற்கும் மக்களின் வளத்திற்கும் அருள் புரியட்டும்.
மும்பையில் உள்ள பங்குகள் பரிவர்த்தனை மேல்முறையீட்டு நடுவர் மன்றத்தில் தொழில்நுட்ப உறுப்பினர் பதவியை உருவாக்க அமைச்சரவை ஒப்புதல்

மும்பையில் உள்ள பங்குகள் பரிவர்த்தனை மேல்முறையீட்டு நடுவர் மன்றத்தில் தொழில்நுட்ப உறுப்பினர் பதவியை உருவாக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்தப் பதவி ரூ.2,25,000 (நிலையானது) ஊதியத்தில் மத்திய அரசின் செயலாளர் நிலையைக் கொண்டிருக்கும் அல்லது ஏழாவது ஊதியக் குழுவின்படி, 17-வது நிலையில் ஊதியம் வழங்குவதாக இருக்கும்.
உலக பளுதூக்கும் சாம்பியன்ஷிப் போட்டியில் தங்கம் வென்ற மீராபாய் சானுவிற்கு பிரதமர் வாழ்த்து

உலக பளுதூக்கும் சாம்பியன்ஷிப் போட்டியில் தங்கம் வென்ற மீராபாய் சானுவிற்கு பிரதமர் திரு. நரேந்திர மோடி வாழ்த்து தெரிவித்துள்ளார். “ உலக பளுதூக்கும் சாம்பியன்ஷிப் போட்டியில் தங்கம் வென்ற மீராபாய் சானுவின் சாதனைகுறித்து இந்தியா பெருமை கொள்கிறது. அவருக்கு என் வாழ்த்துகள். வருங்காலத்தில் மேலும் சாதனை புரியவும் வாழ்த்துகிறேன்” என்று பிரதமர் குறிப்பிட்டுள்ளார்.
நாடாளுமன்ற பட்ஜெட் கூட்டத்தொடர் மீதான அனைத்துக் கட்சி கூட்டத்தில் பிரதமர் உரையாற்றினார்

நாடாளுமன்ற பட்ஜெட் கூட்டத்தொடர் குறித்து நடைபெற்ற அனைத்துக் கட்சி கூட்டத்தில் பிரதமர் திரு நரேந்திர மோடி 2021 ஜனவரி 30 அன்று உரை நிகழ்த்தினார். மகாத்மா காந்தியின் நினைவு நாளை முன்னிட்டு அன்னாருக்கு மரியாதை செலுத்திய பிரதமர், அவரது கனவுகளை நனவாக்க நாம் பாடுபடவேண்டும் என்று கூறினார். அமெரிக்காவில் உள்ள மகாத்மா காந்தியின் சிலை இன்று காலை அவமதிக்கப்பட்ட நிகழ்விற்குக் கண்டனம் தெரிவித்த அவர், இதுபோன்ற வெறுப்பு மிகுந்த சூழல் நமது கிரகத்தில் வரவேற்புக்குரியது அல்ல என்று தெரிவித்தார். வேளாண் சட்டங்கள் குறித்த பிரச்சினையை அரசு திறந்த மனதுடன் அணுகுவதாக பிரதமர் உறுதியளித்தார். கடந்த ஜனவரி 22-ஆம் தேதி அரசு கொண்டிருந்த நிலைப்பாடு தான் தற்போதும் நீடிக்கிறது என்றும், வேளாண் அமைச்சர் வழங்கிய திட்ட முன்மொழிவு தற்போதும் நீடிப்பதாகவும் அவர் தெரிவித்தார். பேச்சுவார்த்தைகளை முன்னெடுத்துச் செல்வதற்கு வேளாண் அமைச்சருக்கு ஒரே ஒரு தொலைபேசி அழைப்பு விடுத்தால் போதும் என்றும் அவர் குறிப்பிட்டார். கடந்த ஜனவரி 26-ஆம் தேதி நிகழ்ந்த துரதிருஷ்டவசமான சம்பவங்களைக் குறிப்பிட்டுப் பேசிய தலைவர்களுக்கு, சட்டம் தனது கடமையை செய்யும் என்று பிரதமர் பதிலளித்தார். கூட்டத்தில் தலைவர்கள் எழுப்பும் பிரச்சினைகள் குறித்து, விரிவான விவாதத்திற்கு அரசு தயாராக இருப்பதாகவும் பிரதமர் தெரிவித்தார். நாடாளுமன்ற நடவடிக்கைகள் சுமூகமாக நடைபெறுவதன் முக்கியத்துவத்தையும், அவையில் விரிவான விவாதத்தையும் பிரதமர் மீண்டும் வலியுறுத்தினார். அடிக்கடி ஏற்படும் இடையூறுகளால் சிறிய கட்சிகள் தங்களது கருத்துக்களை போதுமான அளவு வெளிப்படுத்த முடியாமல் சிரமத்திற்கு உள்ளாவார்கள் என்று அவர் மேலும் கூறினார். இடையூறுகள் இல்லாமல், நாடாளுமன்றம் சுமூகமாக நடைபெறுவதை பெரிய கட்சிகள் உறுதி செய்யவேண்டும் என்றும், அதன் வாயிலாக சிறிய கட்சிகள் தங்களது கருத்துக்களை நாடாளுமன்றத்தில் முன்வைக்க ஏதுவாக இருக்கும் என்றும் அவர் குறிப்பிட்டார். பல்வேறு துறைகளில் உலக நன்மையை மேலும் நிலை நாட்டுவதில் இந்தியாவின் பங்கு குறித்து பிரதமர் எடுத்துக் கூறினார். நமது மக்களின் திறமைகளையும், ஆற்றலையும் குறிப்பிட்டதோடு, சர்வதேச நன்மையை அதிகரிக்கும் சக்தியாக இவை விளங்கக்கூடும் என்றும் தெரிவித்தார்.
புத்தபூர்ணிமா அன்று பகவான் புத்தரின் கோட்பாடுகளை பிரதமர் நினைவுகூர்கிறார்

புத்தபூர்ணிமாவை முன்னிட்டு பகவான் புத்தரின் கோட்பாடுகளை நினைவுகூர்ந்துள்ள பிரதமர் திரு நரேந்திர மோடி, அவற்றை நிறைவேற்றும் தமது உறுதிப்பாட்டை மீண்டும் எடுத்துரைத்தார். பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது: “புத்தபூர்ணிமா அன்று பகவான் புத்தரின் கோட்பாடுகளை நாம் நினைவுகூர்வதுடன், அவற்றை நிறைவேற்றும் நமது உறுதித் தன்மையையும் வலியுறுத்துகிறோம். பகவான் புத்தரின் சிந்தனைகள் நமது பூமியை மேலும் அமைதியானதாகவும், இணக்கமானதாகவும், நிலையானதாகவும் மாற்றக்கூடும்.” •••••••••••••
போதை மருந்துகள், உளநிலை மாற்றும் பொருட்கள் மற்றும் போதை மருந்து தயாரிக்கும் ரசாயணங்கள் மற்றும் அது தொடர்பான பொருட்களின் சட்டவிரோத கடத்தலைத் தடுக்க நேபாளத்துடன் போதை மருந்து கடத்தல் புரிந்துணர்வு ஒப்பந்தத்திற்கு அமைச்சரவை ஒப்புதல்

போதை மருந்து, உள நிலையை மாற்றும் மருந்துகள், போதை மருந்து தயாரிக்கப் பயன்படும் ரசாயனங்கள் ஆகியவற்றின் கடத்தலைத் தடுக்க நேபாளத்துடன் போதை மருந்து தேவைக் குறைப்பு மற்றும் சட்டவிரோத கடத்தல் தடுப்பு புரிந்துணர்வு கையொப்பமிட பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை ஒப்புதல் அளித்தது. இந்தப் புரிந்துணர்வு ஒப்பந்தம் போதை மருந்து தொடர்பானவற்றில் இரு நாடுகளுக்கும் இடையிலான ஒத்துழைப்புக்கான அம்சங்களை பட்டியலிடுகிறது. தகவல் பரிமாற்றத்திற்கான வழிமுறை, இரு நாடுகளிலும் இந்த புரிந்துணர்வு ஒப்பந்தத்தை நடைமுறைப்படுத்துவதற்கான மற்றும் தகவல்களை பரிமாறிக் கொள்ளும் இரு நாடுகளின் பொறுப்பு ஆணையங்களையும் இது அடையாளப்படுத்தி உள்ளது. போதை மருந்துகள் தொடர்பான விவகாரங்களில் ஒத்துழைப்பு போதை மருந்துகள், உளநிலை மாற்ற பொருட்கள் மற்றும் போதை மருந்து தயாரிக்கப் பயன்படும் ரசாயனங்கள் மற்றும் அது தொடர்பான பொருட்களின் சட்ட விரோத நடமாட்டத்தை தடுக்கும் என எதிர்பார்க்கப்படுகிறது. சம்பந்தப்பட்டவர்களின் விருப்பங்களும் இந்தப் புரிந்துணர்வு ஒப்பந்தத்தில் இடம்பெற்றுள்ளது: (i) போதை மருந்துகள், உள நிலை மாற்றும் பொருட்கள், அவை தயாரிக்க பயன்படுத்தும் பொருட்கள் சட்டவிரோத கடத்தலுக்கு தீர்வு காண பரஸ்பர ஒத்துழைப்பை உருவாக்குவது, தடுப்பு மூலம் போதை மருந்து தேவையைக் குறைப்பதற்கு ஒத்துழைப்பு, விழிப்புணர்வு ஏற்படுத்துதல், கல்வி மற்றும் சமூக அடிப்படையிலான நிகழ்ச்சிகள், சிகிச்சை மற்றும் மறுவாழ்வு மற்றும் (ii) போதை மருந்து விவகாரங்களில் செயல்பாடு, தொழில்நுட்ப மற்றும் பொதுவான தகவல்கள் பரிமாற்றம், போதை மருந்துகள் சட்டவிரோத கடத்தலைத் தடுக்க உள்ள தற்போதைய சட்ட, விதிகள், நடைமுறைகள் சிறந்த நடைமுறைகள் மற்றும் முறைகளையும் தற்போதைய சட்டத்தில் மேற்கொள்ளப்படும் திருத்தங்களையும் பரிமாறிக்கொள்ளுதல் பின்னணி போதை மருந்து கடத்தலை தடுப்பதற்கான பல்வேறு பன்னாட்டு மற்றும் இருதரப்பு முயற்சிகளையும் ஐக்கிய நாடுகள் சபையின் முயற்சிகளையும் இந்தியா எப்போதும் ஆதரித்து வந்துள்ளது. போதை மருந்துகளுக்கு எதிரான ஐ.நா. மாநாட்டின் உணர்வுகளுக்கு ஏற்ப அண்டை நாடுகளுடன் மற்றும் நமது நாட்டில் உள்ள போதை மருந்து சூழலுடன் நேரடி தாக்கம் கொண்ட நாடுகளுடன் இருதரப்பு உடன்படிக்கைகள்/புரிந்துணர்வு ஒப்பந்தங்கள் செய்து கொண்டுள்ளோம். இத்தகைய இருதரப்பு ஒப்பந்தங்கள்/புரிந்துணர்வு ஒப்பந்தங்கள் பல்வேறு நாடுகளுடன் செய்து கொள்ளப்பட்டுள்ளன. நேபாளத்துடன் செய்து கொள்ளப்படும் இந்த புரிந்துணர்வு ஒப்பந்தமும் அத்தகையது என்பதுடன் போதை விவகாரத்தில் இருதரப்பு ஒத்துழைப்புக்கான நோக்கம் கொண்டதாகும்.
அம்ருத் மஹோத்சவத்தைக் கொண்டாடும் இத்தருணத்தில் இந்தியா புதிய சிகரங்களை எட்டுவதை உறுதி செய்வதற்கு 130 கோடி இந்தியர்களும் தொடர்ந்து கடினமாக உழைப்பார்கள் என்று நான் நம்புகிறேன்: பிரதமர்

பிரதமர் திரு.நரேந்திர மோடி, அம்ருத் மஹோத்சவத்தை கொண்டாடும் இத்தருணத்தில், இந்தியா புதிய சிகரங்களை எட்டுவதை உறுதி செய்வதற்கு 130 கோடி இந்தியர்களும் தொடர்ந்து கடினமாக உழைப்பார்கள் என்ற நம்பிக்கை தனக்கு இருப்பதாகக் கூறியுள்ளார். இது தொடர்பாக பிரதமர் வெளியிட்டுள்ள தொடர் சுட்டுரை செய்திகளில் கூறியிருப்பதாவது: "அம்ருத் மஹோத்சவத்தின் துவக்கத்தைக் குறிக்கும் ஆகஸ்ட் மாதத்தில் இந்தியா அடியெடுத்து வைக்கும் இத்தருணத்தில், ஒவ்வொரு இந்தியரையும் நெகிழச் செய்யும் பல்வேறு நிகழ்வுகளை நாம் காண்கிறோம். தடுப்பூசி செலுத்துவதில் சாதனை படைக்கப்பட்டுள்ளது. அதிக ஜிஎஸ்டி வசூல் வலுவான பொருளாதார செயல்பாடுகளைக் குறிக்கிறது. ஒலிம்பிக்கில், பி.வி.சிந்து அவர் தகுதிக்கேற்ப பதக்கத்தை வென்றது மட்டுமல்ல, ஆண்கள் மற்றும் பெண்கள் ஹாக்கி விளையாட்டுக் குழுவினரின் வரலாற்று செயல்பாடுகளையும் நாம் பார்க்கிறோம். அம்ருத் மஹோத்சவத்தைக் கொண்டாடும் இத்தருணத்தில், இந்தியா புதிய சிகரங்களை எட்டுவதை உறுதி செய்வதற்கு 130 கோடி இந்தியர்களும் தொடர்ந்து கடினமாக உழைப்பார்கள் என்று நான் நம்புகிறேன்"
உத்தரப்பிரதேசத்தின் ஜலோனில் பண்டல்கண்ட் விரைவுச்சாலை துவக்க விழாவில் பிரதமரின் உரை

வேத வியாசரின் பிறப்பிடமும், மகாராணி லட்சுமிபாயின் ஊருமான பண்டல்கண்டிற்கு வருகை தருவது எனக்கு கிடைத்த அதிர்ஷ்டம். வணக்கம்! உத்தரப்பிரதேச முதல்வர் திரு யோகி ஆதித்யநாத் அவர்களே, துணை முதலமைச்சர்கள் திரு கேசவ் பிரசாத் மவுரியா, திரு பிரஜேஷ் பதக் அவர்களே, அமைச்சரவையில் எனது நண்பரான திரு பானுபிரதாப் சிங் அவர்களே, உத்திரப்பிரதேச அரசின் அமைச்சர்களே, சட்டமன்ற, நாடாளுமன்ற உறுப்பினர்களே, அன்பார்ந்த சகோதர, சகோதரிகளே! பண்டல்கண்ட் பகுதியின் ஒளிமயமான பாரம்பரியத்திற்கு இந்த விரைவுச்சாலை அர்ப்பணிக்கப்படுகிறது. திரு யோகி ஆதித்யநாத் அவர்களின் தலைமையின் கீழ் உத்தரப்பிரதேசத்தின் முழு உருவத்தையும் இம்மாநில மக்கள் மாற்றியுள்ளனர். அவரது அரசால், சட்டம் ஒழுங்கு மேம்பட்டிருப்பதுடன், இணைப்பும் வேகமாக வளர்ச்சி கண்டு வருகிறது. பண்டல்கண்ட் விரைவுச்சாலை, இங்குள்ள வாகனங்களை வேகப்படுத்துவதுடன், இந்தப் பகுதியில் உள்ள அனைத்து தொழில்துறைகளின் முன்னேற்றத்தையும் வேகப்படுத்த உள்ளது. இந்த விரைவுச்சாலையின் இரு புறங்களிலும் ஏராளமான சேமிப்புக் கிடங்குகள், குளிர்சாதன வசதிகள் போன்ற தொழில்துறைகள் உருவாக்கப்பட உள்ளன. இதன் காரணமாக இப்பகுதியில் வேளாண் அடிப்படையிலான தொழில்களை எளிதாக அமைக்க முடியும். பண்ணைப் பொருட்களை சந்தைகளுக்கு சுலபமாக எடுத்துச் செல்ல முடியும். பண்டல்கண்டில் உருவாகி வரும் ராணுவ வழிதடத்திற்கும் இச்சாலை உதவிகரமாக இருக்கும். நண்பர்களே, உத்தரப்பிரதேசத்தின் சிறிய நகரங்களில் விமான சேவையை அளிக்கும் பணி துரிதமாக நடைபெற்று வருகிறது. பண்டல்கண்ட் விரைவுச்சாலை, பயன்பாட்டிற்கு வந்த பிறகு இங்குள்ள கோட்டைகளுக்கு சுற்றுலாவை உருவாக்குமாறு திரு யோகி அவர்களின் அரசைக் கேட்டுக்கொள்கிறேன். இதன் மூலம் உலகம் முழுவதும் உள்ள சுற்றுலாப் பயணிகள் பண்டல்கண்டின் வளத்தைக் கண்டு களிக்க முடியும். இரட்டை எஞ்ஜின் அரசின் தலைமையின் கீழ் முன் எப்போதும் இல்லாத வகையில் உத்தரப்பிரதேச மாநிலம் நவீனமயமாக்கப்பட்டு வருகிறது. வளர்ந்த மாநிலங்களும் பின் தங்கும் வகையில் உத்தரப்பிரதேசத்தில் தற்போது உள்கட்டமைப்பு பணிகள் மிக தீவிரமாக மேற்கொள்ளப்படுகின்றன. இம்மாநிலத்தின் அடையாளம் நாடு முழுவதும் மாறி வருகிறது. நண்பர்களே, நெடுஞ்சாலைகள் அல்லது வான்வழி மட்டுமல்லாமல், கல்வி, உற்பத்தி, வேளாண்மை என ஒவ்வொரு துறையிலும் உத்தரப்பிரதேசம் முன்னேறி வருகிறது. ஒரு காலத்தில் இந்த மாநிலத்தில் 12 மருத்துவக் கல்லூரிகள் மட்டுமே இருந்தன. தற்போது இங்கு 35-க்கும் அதிகமான மருத்துவக் கல்லூரிகள் செயல்படுவதுடன், புதிதாக 14 கல்லூரிகளை அமைப்பதற்கான வேலைகளும் நடைபெறுகிறது. நடப்பு காலத்திற்கான புதிய வசதிகளை நாம் உருவாக்குவதோடு, நாட்டின் எதிர்காலத்திற்குத் தேவையான கட்டமைப்பையும் அமைத்து வருகிறோம். பிரதமரின் தேசிய விரைவு சக்தி திட்டத்தின் வாயிலாக 21-ஆம் நூற்றாண்டிற்குத் தேவையான உள்கட்டமைப்பை ஏற்படுத்தி வருகிறோம். நல்ல ஆளுகையின் புதிய அடையாளத்தோடு உத்தரப்பிரதேசம் தொடர்ந்து வலிமை பெறட்டும். ஆகஸ்ட் 15-ஆம் தேதி வரை ஒவ்வொரு கிராமத்தில் உள்ள ஒவ்வொரு வீட்டிலும் விடுதலையின் 75 ஆண்டு அமிர்தப் பெருவிழா கோலாகலமாக கொண்டாடப்பட வேண்டும் என்பதை மீண்டும் ஒருமுறை உங்களுக்கு நினைவூட்டுகிறேன். மிக்க நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.